Steen Gade (SF), 1998-10-27:
Jeg vil sige tak til ministeren for besvarelsen, som jo i hvert fald for mig understreger det vigtige i, at vi både kan holde sammen om en progressiv politik og kan holde dampen oppe.
Jeg vil godt give en kommentar til ministerens betragtninger om indforståede ord, men jeg synes nok, at den her debat er en af de debatter, hvor det lige er værd at bruge nogle sekunder på at fortælle, at vi godt ved, hvad det handler om.
Det handler jo om en af de mest alvorlige miljøudfordringer, vi står over for, og som kommer til at kræve store teknologiændringer, store politiske prioriteringer, som må føre til, at vi forlader en stor del af den forurenende teknologi, som bruges i dag.
Så desværre tilbage til al den teknik og jura, som det også handler om:
For os er det altså afgørende, at vi holder dampen oppe i de internationale forhandlinger.
Det er der brug for.
USA's opførsel er jo en fortsættelse af opførslen
før Kyoto, og man må også sige, at i EU-landekredsen er det svært at få fastholdt den flotte cigarføring.
Jeg skal benytte lejligheden til også at rose miljøministeren for, at han i hvert fald på Danmarks vegne og med et flertal i Folketinget bag sig gør sit for at holde fast i, at EU opretholder en ordentlig cigarføring på det her punkt.
Kyoto er efter vores opfattelse første skridt i en lang proces.
Det, man kommer til at diskutere, er jo de fleksible mekanismer.
Det skal ikke være nogen hemmelighed, at vi ikke her har ønsket disse mekanismer som et væsentligt element i hele den globale beslutning, men nu er de her, og nu handler det om at få vedtaget regler for disse mekanismer, som gør, at miljømålsætningerne fastholdes, og at der ikke bliver svindelmuligheder.
For ulandene er det vigtigt, når vi snakker clean development mechanism og fondsopbygning, at sådan nogle konstruktioner ikke udnyttes af særlig kapitalstærke kræfter, der f.eks. vil benytte sådanne systemer til at sikre eksport af a-kraft til ulande.
A-kraft, som jo i realiteten er opgivet i de lande, der har markedsøkonomier, kan kun overleve med statsstøtte, og derfor synes jeg, at Danmark skal arbejde aktivt for, at teknologioverførslerne her bliver energibesparelser og især vedvarende energi.
Sidste år lagde jeg i mit indlæg meget vægt på vedvarende energi, og jeg er blevet mere overbevist om, at når man tænker Kyotoprocessen som en lang proces, som også kommer til at hænge sammen med den globale diskussion op til 2001 i CSD, skal vi spille en vældig kraftig rolle, når det handler om at sætte vedvarende energi på dagsordenen.
Det er efter min mening her, vi kan lave en alliance med ulandene, og det er også her, vi måske kan bryde igennem nogle af de ideologiske blokeringer, der er her.
For vedvarende energi er uden tvivl og uden diskussion et område, hvor de fattige lande får vækst, beskæftigelse, gang i produktionen, det er i vore lande i konfrontation med stærke økonomiske kræfter i bestemte industrigrene.
Men dybest set handler det om det samme, beskæftigelse, vækst, men på et bæredygtigt grundlag.
Så er vi ved noget, vi skal gøre i Danmark.
I Danmark lægger SF op til, at vi i år får lavet en klimaaftale og år for år får aftalt reduktionsmålene og reduktionerne op til år 2005.
Vi skal også have sikkerhed for, at vi klarer stabiliseringsniveauet af drivhusgasser år 2000 og de øvrige målsætninger, vi har forpligtet os på.
Sådan en aftale bør indgås, og jeg synes, at det er på den måde, vi får Kyoto og alt det her jura ned til at blive hverdag for danskere.
Jeg mener også, at vi skal tage metan og lattergas med, og vi bør have en afviklingsplan for de kraftige drivhusgasser.
På den måde vil vi i løbet af denne folketingssamling kunne lave en samlet dansk plan på dette område, som kan supplere det fortsatte pres internationalt.
Vi var ikke nået så langt i Kyoto, hvis ikke vi havde haft en fælles EU-linje.
Derfor er det vigtigt at henvise til EU, og det er vigtigt at bruge EU-linjen, også når vi mødes i Buenos Aires.
Det, jeg kun beklager, når jeg nu på vegne af et stort flertal i Folketinget fremsætter mit forslag til vedtagelse, er, at det også er præget af måder at skrive på, som vist ikke forstås af levende mennesker, og det synes jeg at vi skulle lære af.
Men det var nu nødvendigt at skrive det på den her måde, for at det flertal manifesteredes så stærkt, som det blev.
På den anden side er der ikke nogen tvivl om indholdet.
Derfor er jeg glad for på vegne af SF, Socialdemokratiet, Venstre, Det Konservative Folkeparti, Centrum-Demokraterne, Det Radikale Venstre og Kristeligt Folkeparti at fremsætte følgende:
Forslag til vedtagelse »Idet Folketinget bekræfter sin vedtagelse, V 25 af 27. november 1997, opfordrer Tinget regeringen til at arbejde for en fuld implementering af Kyoto-protokollens miljømæssige sigte i overensstemmelse med mandatet for EU's deltagelse i Klimakonventionens partskonference i Buenos Aires i november 1998.